
Ar gael yn rsc.li/4dfHnnH 
Bondio ïonig: canllawiau i athrawon
Mae’r adnodd hwn yn rhan o gyfres Adolygu fy nysgu y Gymdeithas Gemeg Frenhinol. Mae cymorth ychwanegol i fynd i’r afael â chamsyniadau sy’n dod i’r golwg wrth ddefnyddio’r taflenni gwaith hyn ar gael yn rsc.li/3mm0IeW.
Mae’r daflen waith hon yn asesu cynnwys o’r manylebau 14–16. Mae’r cynnwys yn is-set o’r daflen waith Bondio a gellir ei ddefnyddio i roi cymorth ychwanegol i’r dysgwyr ar fondio ïonig. Mae’n gallu dod o hyd i fylchau yng ngwybodaeth y dysgwyr a'u camsyniadau ar ôl cwblhau’r rhan honno o’r cwricwlwm. 
Mae’r daflen waith Bondio ïonig yn ymdrin â’r pynciau canlynol:
dehongli diagramau sy’n cynrychioli bondiau ïonig
presenoldeb ïonau mewn bondiau ïonig
grymoedd electrostatig mewn bondiau ïonig
y mathau o elfennau sy’n rhan o fondio ïonig.
Os bydd y dysgwyr yn ateb cwestiynau am y pynciau hyn yn llwyddiannus, gallant roi cynnig ar y cwestiwn estyn lle gallant gwblhau diagram sy’n cynrychioli ffurfiant bond ïonig.
Dim ond un lefel o’r daflen waith hon sydd ar gael: Lefel 1 ([image: Star with solid fill]) – taflen waith wedi ei sgaffaldio lle bydd y dysgwyr yn dewis geiriau o restr i gwblhau brawddegau. 
Gellir defnyddio’r daflen waith mewn sawl ffordd:
fel asesiad o wybodaeth y dysgwyr ar ddechrau neu ddiwedd cyfnod o addysgu
fel asesiad o wybodaeth yn ystod cyfnod o addysgu ac ar ôl i’r dysgwyr gwblhau’r adran berthnasol o’r fanyleb
fel adnodd adolygu cyn yr arholiad perthnasol
fel ymarfer gloywi ar gyfer athrawon neu bobl nad ydynt yn arbenigo yn y pwnc.
[bookmark: _Hlk125989443]Mae cyfle hefyd i ddefnyddio’r daflen waith hon i helpu’r dysgwyr sy’n cael trafferth gyda’r math hwn o fondio yn benodol. Gellid wedyn annog y dysgwyr hyn i roi cynnig ar y taflenni gwaith Bondio sydd wedi'u sgaffaldio’n rhannol er mwyn cyfnerthu eu dealltwriaeth.
Mae modd defnyddio’r dudalen ‘Beth ydw i’n ei ddeall?’ i nodi’r meysydd y mae angen rhoi sylw iddynt gyda’r dosbarth cyfan ac fel dangosydd i’r dysgwyr i helpu i arwain eu gwaith adolygu.
Mae’r Canllawiau i athrawon yn rhoi atebion enghreifftiol ar gyfer pob lefel ac arweiniad ar gamsyniadau dysgwyr. Gall y dysgwyr ddefnyddio’r atebion enghreifftiol i hunanasesu neu i asesu eu cyd-ddysgwyr.


Atebion
Bondio ïonig: gwirio gwybodaeth
bondio ïonig
Canllawiau: Ni fydd y rhan fwyaf o’r dysgwyr yn cael unrhyw drafferth adnabod y mathau o fondio yn y ffigur hwn, ond efallai y bydd llawer o gamsyniadau wrth ei ddeall. Mae angen i ddysgwyr gael dealltwriaeth dda o ffurfweddau electronig a gwefrau mewn atom er mwyn deall y diagramau. Mae defnyddio dotiau a chroesau yn gallu gwneud i rai dysgwyr feddwl eu bod yn cael eu defnyddio i ddangos gwahanol fathau o electronau, nid dim ond o ble mae’r electronau’n tarddu. Gall gwefrau’r ïonau a’r defnydd o fachau petryal fod yn ddryslyd i rai dysgwyr. Gall rheolau syml, e.e. bod atomau metel yn cynhyrchu ïonau positif, helpu’r dysgwyr i ddefnyddio’r gwefrau cywir
Bondio ïonig – mae’r bond hwn yn cael ei ffurfio pan fydd electronau yn cael eu trosglwyddo o fetel i anfetel, gan ffurfio ïonau â gwefr bositif ac ïonau â gwefr negatif. Mae grymoedd electrostatig cryf yn atynnu’r  ïonau â gwefr ddirgroes at ei gilydd. 
Canllawiau: Mae dysgwyr yn aml yn drysu rhwng y termau atom ac ïon ac yn eu camddefnyddio. Er nad yw’n uniongyrchol berthnasol i’r cwestiwn hwn, bydd llawer o ddysgwyr yn defnyddio’r term moleciwl i ddisgrifio cyfansoddion ïonig. Dim ond sylweddau cofalent sy’n ffurfio moleciwlau.
Bondio ïonig: profi fy hun
[bookmark: _Hlk112144081]metelau ac anfetelau
Canllawiau: Camddealltwriaeth gyffredin yw y gall bondiau ïonig a bondiau cofalent ffurfio rhwng unrhyw elfennau. Gall deall ffurfweddau electronig a’r tabl cyfnodol helpu’r dysgwyr i sylweddoli pa fathau o fondiau sy’n cael eu ffurfio gan ba fathau o elfennau.
[bookmark: _Hlk112144098]Mae bondiau ïonig yn rhai cryf.
Canllawiau: Gan fod cryfder bond yn gymharol, gall fod yn anodd i’r dysgwyr ateb y cwestiwn hwn os nad ydynt wedi astudio grymoedd rhyngfoleciwlaidd. 
Grymoedd atyniad electrostatig sy’n dal y gronynnau at ei gilydd mewn bond ïonig.
Canllawiau: Mae’n debyg y bydd y term ‘electrostatig’ yn air newydd i’r rhan fwyaf o’r dysgwyr ac mae’n hawdd ei ddrysu â geiriau tebyg fel electrolysis, electronig, ac ati 
Mae’r saethau crwn yn cynrychioli electronau yn cael eu trosglwyddo o un atom i’r llall.
Canllawiau: Pan fydd y dysgwyr yn lluniadu eu diagramau eu hunain, rhaid i ben a chynffon y saethau ddechrau a gorffen yn yr union fan cywir. Anogwch y dysgwyr i ddefnyddio’r term ‘trosglwyddo’ yn hytrach na ‘symud’, ‘mynd’, ac ati.
Bondio ïonig: teimlo’n hyderus? 

[image: A completed dot and cross diagram representing the ionic bonding of sodium and fluorine to create sodium fluoride.]
Canllawiau: Mae’r gwallau cyffredin ar ddiagramau sy’n dangos sut mae’r electronau’n cael eu had-drefnu mewn bond ïonig yn cynnwys hepgor y bachau petryal (mae gan lawer o wefannau ddiagramau tebyg gyda’r bachau petryal wedi’u hepgor), dangos y nifer anghywir o electronau yn cael eu trosglwyddo, ychwanegu electronau ychwanegol a gwallau wrth gyfrifo’r nifer cywir o wefrau ar yr ïonau. Anogwch y dysgwyr i gyfrif cyfanswm nifer yr electronau ar y diwedd i wneud yn siŵr nad oes electronau wedi cael eu colli neu eu hennill.
Bondio ïonig: beth ydw i’n ei ddeall?

